Eskom: Solidariteit bied hulp aan met vaardigheidstekort - Solidariteit WêreldSolidariteit Wêreld
Tuis › Mediaverklarings › Eskom: Solidariteit bied hulp aan met vaardigheidstekort
Die vakbond Solidariteit het vandag ʼn kennisbank op sy webbladsy https://solidariteit.co.za/eskom-kennis/ bekend gestel waar ingenieurs en tegnici wat oudwerknemers van Eskom is, kan registreer sodat hul vaardighede opnuut gewerf kan word om te help om die Eskom-krisis te verlig. Die skepping van hierdie kennisbank volg op president Cyril Ramphosa en die minister van openbare ondernemings, Pravin Gordhan, se aankondiging dat kundige oud-Eskom-werkers, plaaslik en in die buiteland, gebruik moet word om Eskom se vaardigheidstekort te help verlig.
Solidariteit het sy hulp aangebied en ʼn oproep op alle Suid-Afrikaners gedoen om die redding van Eskom ʼn nasionale projek te maak. Dr. Dirk Hermann, bestuurshoof van Solidariteit, het egter gesê die voorwaarde vir die hulp is geregtigheid. Solidariteit het ʼn versoek aan president Ramaphosa gerig om ʼn kommissie van ondersoek onder voorsitterskap van ʼn regter aan te wys om die krisis, wanbestuur en korrupte aktiwiteite in Eskom te ondersoek.
Volgens Solidariteit moet die opdrag van so ʼn kommissie so opgestel word dat die bevindings na die vervolgingsgesag verwys kan word vir vervolging.
Solidariteit beplan om die kennisbank wyd onder sy lede, oud-lede en hul netwerke te versprei. “Ons beplan om dit op buitelandse groepe te plaas en doen ʼn beroep op Suid-Afrikaanse ambassades en missies om te help om Suid-Afrikaanse vaardighede te registreer sodat ons die geleentheid kan hê om hulle terug te werf. Talle van die kundiges is tydelik daar en sal graag hul vaardighede eerder in Suid-Afrika wil aanbied. Duisende ingenieurs en tegnici in Suid-Afrika is afgetree en is beskikbaar om te help,” het Hermann gesê.
Volgens Solidariteit is die beste belegging wat nou in Eskom gemaak kan word ʼn belegging in topvaardighede, al is dit net tydelik om Eskom uit sy krisis te help.
Hermann het ook gesê dat Solidariteit-lede alles sal doen wat nodig is om die land se ligte aan te hou. Tydens die vorige Eskom-krisis het Solidariteit-lede in kragstasies geslaap om elektrisiteitvoorsiening te verseker. Hulle het dit nie gedoen vanweë Eskom se lojaliteit aan hulle nie, maar uit hul lojaliteit aan die land.
Hulle sal dit weer doen, maar dan moet daar minstens sekuriteit aan die huidige werknemers gebied word. Die werknemers op kragstasievlak hou Eskom aan die gang nie; nie topbestuur nie – hulle neem verkeerde besluite.
Solidariteit het ook gewaarsku dat pakkette en afleggings daartoe gaan lei dat nog duisende geskoolde werkers Eskom gaan verlaat. Die beste mense gaan eerste loop.
Eskom kan nie die verlies van een vaardige personeellid bekostig nie. Indien tegniese personeel nou onseker is oor hul werk, gaan hulle vlug na veilige maatskappye, nasionaal en internasionaal, waar reusetekorte aan vaardige personeel ondervind word.
Wat personeel betref, moet daar ʼn behoorlike vaardigheidsoudit gedoen word. Vaardigheidsmispassings moet geïdentifiseer en reggestel word.
Die onmiddellike kostebesparings lê in die kansellering van totaal opgeblase tenders, die aggressiewe uitwissing van bedrog tot op kragstasievlak, die verandering van aankoopprosesse, en aan die inkomstekant moet uitstaande skuld ingevorder word.
“As werkers is ons woedend oor die gemors waarin Eskom verkeer. Ten spyte van hierdie woede besef ons dat Eskom se krisis ons almal se krisis is. Ons bied dus aan om te help. Ons sal help om topvaardighede terug te werf, ons lede sal help om die ligte te laat brand, al slaap hulle in ʼn kragstasie. Ons doen ʼn beroep op die publiek om te help om krag te bespaar en ons doen ʼn beroep op groot besighede om te help. Ons doen ʼn beroep op almal in Suid-Afrika om die redding van Eskom ʼn nasionale projek waarby almal betrokke is te maak. Ons stel egter ʼn voorwaarde aan dié hulp en dit is geregtigheid. Die plunderaars durf nie wegkom nie,” het Hermann verder gesê.
In ruil vir die hulp verwag ons ʼn kommissie van ondersoek oor die krisis in Eskom. Ons as Suid-Afrikaners gaan nie tevrede wees om in die donker te sit, terwyl die plunderaars verryk wegkom nie.